Lilija Sjobukhova

**Lilija Sjobukhova** (russisk: Лилия Булатовна Шобухова; født 1977) er en russisk friidrettsutøver som konkurrerer i maraton. Hun representerte landet sitt under Sommer-OL 2012 i London, der hun ikke fullførte maratonløpet. 

Hun konkurrerte tidligere i terrengløp og på 3000 og 5000 meter i friidrett, men endret fokus til gateløp og lengre distanser i 2007. Hun var utestengt fra friidrett på grunn av doping fra januar 2013 til august 2016.

## Idrettskarriere
### 2001-2005
Sjobukhova deltok ved VM i terrengløp 2001, der hun kom på 64.-plass i kort løype. Året etter deltok hun ved VM i terrengløp 2002, der hun kom på 23.-plass i kort løype. Hun kom på 5.-plass på 3000 meter ved EM i friidrett 2002, der hun løp på 9:02,48 og var drøye fire sekunder bak bronsen, som gikk til lagvenninnen Jelena Zadorozhnaya. Ved EM i friidrett 2002 kom hun på 17.-plass på 5000 meter. Hun kom på 2.-plass på 5000 meter ved Europacupen i friidrett 2004 i Bydgoszcz, bak Paula Radcliffe. I 2004 deltok ved sine første olympiske leker, da hun deltok ved sommer-OL 2004 i Athen. Der ble hun kvalifisert til finalen, og endte på 13.-plass. 

Ved EM i friidrett innendørs 2005 løp hun 3000 meter, og kom på 5.-plass. Polske Lidia Chojecka vant denne øvelsen. I mars deltok hun ved VM i terrengløp 2005, der hun endte på 32.-plass i kort løype. Hun vant deretter 5000 meter ved Europacupen i friidrett 2005. Hun deltok ved VM i friidrett 2005 i Helsingfors, der hun kom på 9.-plass på 5000 meter, og ved World Athletics Final der hun kom på 10.-plass på 3000 meter. Hun kom på 21.-plass i seniorklassen individuelt ved VM i terrengløp 2005, men Russland vant lagkonkurransen her.

### 2006-2012
Sjobukhova satte ny verdensrekord på 3000 meter innendørs da hun vant det russiske innendørsmesterskapet i friidrett 2006. Tiden hennes var 8:27,86. Like fort gikk det ikke ved VM i friidrett innendørs 2006, der hun løp på 8:42,18 og kon på 2.-plass bak etiopiske Meseret Defar. Hun deltok igjen ved VM i terrengløp 2006, og kom på 36.-plass i kort løype. Hun fikk en ny internasjonal medalje ved EM i friidrett 2006 i Göteborg, der hun løp inn til 2.-plass på 5000 meter bak spanske Marta Domínguez. Hun fikk også sølv på 5000 meter ved Verdenscupen i friidrett 2006, der Russland stilte eget lag. 

Hun vant Praha halvmaraton i 2007. Ved VM i gateløp i 2007 kom hun på 25.-plass på halvmaraton, og ved sommer-OL 2008 kom hun på 6.-plass på 5000 meter. Ved det russiske mesterskapet i friidrett 2008 satte hun europeisk rekord på 5000 meter, med tiden 14:23,75, og ble med det den fjerde raskeste utøveren noen sinne på denne distansen. Hun ble dermed tatt ut til sommer-OL 2008, der hun kom på 6.-plass i finalen. Etter OL satte hun personlig rekord på halvmaraton i Philadelphia med tiden 1:10,21. 

I 2009 kom hun på 1.-plass ved Chicago Marathon, og 3.-plass ved London Marathon. Hun deltok ved VM i friidrett 2009 i Berlin, men endte der på 19.-plass på 10.000 meter. I 2010 vant hun både Chicago Marathon og London Marathon. På grunn av disse resultatene vant hun World Marathon Majors-jackpoten for 2009-2010 på 500.000 USD. 

Hun startet 2011 med å sette russisk rekord på maraton, da hun satte ny personlig rekord ved London Marathon og løp inn til 2.-plass bak kenyanske Mary Keitany. Hun var favoritt ved Chicago Marathon i oktober, og innfridde ved å vinne løpet. Hun forbedret den russiske rekorden til 2:18,20, noe som samtidig gjorde henne til den nest raskeste maratonløperen gjennom tidene, bak britiske Paula Radcliffe. Ved sommer-OL 2012 fullførte hun ikke maratonløpet, og ved Chicago Marathon 2012 måtte hun slippe tetgruppen i andre halvdel av løpet, og endte på 4.-plass. 

### Dopingsaken

Den 29. april 2014 kunngjorde det russiske friidrettsforbundet at de hadde funnet «avvik» i Shobukhovas biologiske pass. Som følge av dette ble hennes konkurranseresultater fra og med 9. oktober 2009 annullert, og hun ble utestengt fra konkurranser i to år, med utestengelsen gjeldende til 23. januar 2015. Med mindre en eventuell anke førte fram, ble hun fratatt seirene i Chicago Marathon i 2009, 2010 og 2011, samt seieren i London Marathon i 2010. Hun kunne også bli pålagt å tilbakebetale premiepenger og starthonorarer hun hadde mottatt.

Paula Radcliffe, verdensrekordholder i maraton for kvinner, uttalte at Shobukhova «endelig var avslørt som en dopingsynder. Svindel på så mange nivåer, så mye penger i form av startpenger, premiepenger og sponsorinntekter i praksis stjålet.»

I august 2015 kunngjorde Det internasjonale friidrettsforbundet at hun var utestengt fra idretten i tre år og to måneder. Verdens antidopingbyrå ga henne imidlertid en reduksjon på sju måneder i utestengelsen, fordi hun bidro med informasjon, og sanksjonen ble dermed avsluttet 23. august 2015.

## Referanser


## Eksterne lenker
*